فریکشنل ریزرو بینکنگ

فریکشنل ریزرو بینکنگ اس حکمت عملی کا نام ہے جس میں بینک لوگوں کی جمع شدہ رقم کا ایک حصہ اپنے پاس رکھتا ہے اور باقی قرض کے طور پر دے کر سود بھی کماتا ہے اور نئی کرنسی تخلیق بھی کرتا ہے۔ یہ تخلیق شدہ نئی کرنسی کھاتہ کرنسی پر مشتمل ہوتی ہے۔
فریکشنل ریزرو بینکنگ کو منی ملٹیپلائر (money multiplier) بھی کہتے ہیں۔
اگرچہ پڑھایا یہی جاتا ہے کہ بینک کم مدت کے قرضے (ڈپازٹ) کے عوض لمبی مدت کے لیے قرضے دیتے ہیں جس کی وجہ سے بینک لیکویڈیٹی (زیر گردش نوٹوں) کی کمی کے خطرات سے دوچار رہتے ہیں۔ لیکن درحقیقت لیکویڈٹی کی کمی فریکشنل ریزرو بینکنگ سے جنم لیتی ہے۔ اسی طرح یہ بات بالکل غلط ہے کہ بینک قرض خواہوں سے زیادہ سود لیتے ہیں اور کھاتے داران کو کم سود دے کر منافع کماتے ہیں۔ بینک جب قرض جاری کرتے ہیں تو نئی کرنسی تخلیق ہوتی ہے۔
حضرت عیسیٰ علیہ سلام کی پیدائش سے لگ بھگ 1700 سال پہلے مصر میں حضرت یوسف کے زمانے سے اناج ذخیرہ کرنے اور جمع کردہ اناج کی رسیدیں جاری کرنے (commodity money) کا نظام موجود تھا۔ حضرت یوسف فرعون Hiksos کے وزیر اور بینکر تھے مگر وہ فریکشنل ریزرو بینکنگ بالکل نہیں کرتے تھے یعنی جتنا گندم ہوتا تھا عین اسی مقدار کی رسیدیں جاری کی جاتی تھیں۔ اس زمانے میں کاغذ ایجاد نہیں ہوا تھا اور مصری کاغذ کی جگہ papyrus scrolls or sheets استعمال کرتے تھے۔ جب سکندر اعظم نے ہندوستان پر حملہ کیا تھا اس وقت ہندوستان میں سونے چاندی کے سکے بھی موجود تھے اور ان کی حفاظت کے لیے بینک بھی تھے۔ دمشق میں 1200ء اور بارسلونا میں 1401ء میں بینک قائم ہوئے۔ یورپ میں سینٹرل بینکنگ مارکوپولو نے تیروھیں صدی کے آخر میں متعارف کرائی۔ اسی دوران وینس میں بھی بینک بنے۔ چونکہ یہ قرضے بھی جاری کرتے تھے (یعنی فریکشنل ریزور بینکنگ کرتے تھے) اس لیے آئے دن بینک فیل ہو جاتے تھے۔ 1361ء میں وینس کی حکومت نے فریکشنل ریزرو بینکنگ کے خلاف قانون بنائے اور آڈٹ سسٹم لازمی قرار دیا۔ 1524ء میں وینس میں بینکوں کی نگرانی کے لیے بورڈ آف ایگزامنر تشکیل دیا گیا اور دو سال بعد یہ قانون بھی بنا کہ بینک ایک دوسرے کے درمیان لین دین کا تصفیہ چیک کی بجائے اصلی سکوں میں کریں۔ ان اقدامات کے باوجود دو بڑے بینک (house of Pisano and Tiepolo) فریکشنل ریزرو بینکنگ کی بنیاد پر قرض جاری کرتے رہے اور جب کھاتے داران کو ادائیگیوں کے قابل نہ رہے تو 1584ء میں بند ہو گئے اور حکومت نے انھیں ضبط کر کے حکومتی بینک Banco della Piazza del Rialto بنایا جو صرف کھاتے داران سے رقم لیتا اور دیتا تھا۔ اس بینک کو قرضے جاری کرنے کی بالکل اجازت نہیں تھی۔ یہ بینک مختلف مد میں فیس لے کر اپنا منافع حاصل کرتا تھا۔ اس بینک نے تیزی سے ترقی کری اور جلد ہی اس کے کاغذی نوٹ بیرون ملک بھی قبول کیے جانے لگے۔ لیکن سیاست دان چونکہ پیسے کے بھوکے ہوتے ہیں اس لیے انھوں نے 1619ء میں Banco del Giro تشکیل دیا جو فریکشنل ریزور بینکنگ کے ذریعے حکومت کو قرضے جاری کرتا تھا۔ چونکہ اس کے جلد دیوالیہ ہو جانے کا خطرہ تھا اس لیے 18 سال بعد Banco della Piazza del Rialto کو اس میں ضم کر دیا گیا۔ پندرھویں اور سولہویں صدی عیسوی میں یورپ میں بے شمار بینک بنے اور فریکشنل ریزرو بینکنگ کی وجہ سے سب آخر کار دیوالیہ ہو گئے۔ لیکن نقصان بینک کے مالکوں کا نہیں ہوا بلکہ کھاتے داران کا پیسہ ڈوبا۔ بینک مالکان نے خوب پیسہ کمایا۔
1609ء میں بینک آف ایمسٹرڈیم بنا جو قرضے جاری نہیں کرتا تھا اور صرف سونے چاندی کی رسیدیں جاری کرتا تھا۔ چونکہ یہ فریکشنل ریزرو بینکنگ نہیں کرتا تھا اس لیے لگ بھگ دیڑھ سو سال بعد بھی لوگوں کا ان کاغذی رسیدوں پر اعتبار قائم تھا۔ 1720ء میں ساوتھ سی کمپنی (برطانیہ) اور مسی سیپی کمپنی (فرانس) کے ایک ساتھ ڈوبنے سے پورے یورپ میں شدید مالی بحران آیا۔ ایمسٹرڈیم کا بینک 1683ء سے کاغذی کرنسی جاری کر رہا تھا۔ لیکن چونکہ یہ بینک فریکشنل ریزرو بینکنگ نہیں کرتا تھا (یعنی قرض نہیں دیتا تھا اور 100 فیصد ریزرو رکھتا تھا) اس لیے 1720ء کے بحران میں بھی ڈچ گلڈر کی قیمت میں کوئی کمی نہیں آئی۔ لیکن جب اس بینک نے فریکشنل ریزرو بینکنگ شروع کی اور ڈچ ایسٹ انڈیا کمپنی کو بھاری قرضے دینے شروع کیے تو اس کے زوال کا آغاز ہوا۔ جنوری 1790ء میں عام لوگوں کو اس بات کا علم ہوا۔ دس مہینوں بعد بینک بند ہو گیا اور شہر کی حکومت نے اسے اپنی تحویل میں لے لیا۔ سینٹرل بینک کے بغیر حکومت کمزور ہو گئی اور 1795ء میں فرانس نے نیدرلینڈ فتح کر لیا۔ 1814ء میں Nederlandsche Bank بنا اور 1819ء میں بینک آف ایمسٹرڈیم کو سرکاری طور پر ختم کر دیا گیا۔ جرمنی کا بینک آف ہیمبرگ بھی دو سو سالوں تک بغیر فریکشنل ریزرو بینکنگ کے ایمانداری سے کام کرتا رہا۔ جب 1813ء میں نپولین نے اس پر قبضہ کیا تو سونے چاندی کے سکوں پر مشتمل بینک ریزرو کو حساب کے کھاتوں کے عین مطابق پایا۔